1.  ปัจจัยความเสี่ยง

1.1ความเสี่ยงจากธุรกิจหลักทรัพย์

  1) ความเสี่ยงด้านความผันผวนของตลาดหลักทรัพย์และภาวะเศรษฐกิจของประเทศไทย

ณ 31 ธันวาคม 2545 บริษัท ทรีนีตี้ วัฒนา จำกัด (มหาชน)
มีรายได้หลักมาจากรายได้ค่าธรรมเนียมการเป็นนายหน้าซื้อขายหลักทรัพย์ และรายได้ค่าที่ปรึกษา
ซึ่งมีสัดส่วนประมาณร้อยละ 75.62 และร้อยละ 12.54 ของรายได้รวม
ซึ่งปริมาณการซื้อขายหลักทรัพย์จะขึ้นกับภาวะของตลาดหลักทรัพย์ความเชื่อมั่นของนักลงทุนต่อภาวะตลาดหลักทรัพย์
ภาวะเศรษฐกิจและการเมืองภายในประเทศ และภาวะเศรษฐกิจและการเมืองต่างประเทศ
ซึ่งได้แก่ ภาวะการถดถอยของเศรษฐกิจผู้ลงทุนต่างประเทศ หรือภาวะสงครามระหว่างอิรัค
และสหรัฐอเมริกา เป็นต้น ทั้งนี้ หากปัจจัยดังกล่าวส่งผลลบต่อภาวะตลาดหลักทรัพย์
การซื้อขายหลักทรัพย์จะมีมูลค่าลดลง
ซึ่งจะส่งผลกระทบให้รายได้จากค่าธรรมเนียมนายหน้าในการซื้อขายหลักทรัพย์ลดลงด้วย
นอกจากนี้ความไม่แน่นอนของปริมาณการซื้อขายหลักทรัพย์ยังทำให้เกิดปัญหาในการจัดเตรียมบุคลากรในการดำเนินธุรกิจให้มีประสิทธิภาพ

เพื่อรองรับความผันผวนดังกล่าวข้างต้น บริษัท หลักทรัพย์ ทรีนีตี้ จำกัด
จึงได้กำหนดนโยบายและแนวทางในการทำธุรกิจด้วยการรักษาฐานลูกค้าเดิมและขยายฐานลูกค้าใหม่เพื่อเพิ่มส่วนแบ่งตลาด
รวมถึงการเพิ่มรายได้ด้านอื่นๆ อาทิ รายได้จากการลงทุน
รายได้จากการค้าหลักทรัพย์โดยเฉพาะด้าน Fixed Income
ตลอดจนถึงรายได้ด้านที่ปรึกษาทางการเงิน ซึ่งปัจจุบันจะดำเนินการโดยบริษัทหลักทรัพย์ ทรีนีตี้
จำกัด และ บริษัท ทรีนีตี้ แอ๊ดไวซอรี่ 2001 จำกัด

2) ความเสี่ยงจากการแข่งขันของผู้ประกอบการในธุรกิจด้านนายหน้าซื้อขายหลักทรัพย์

การเปิดเสรีค่าธรรมเนียมนายหน้าซื้อขายหลักทรัพย์นับตั้งแต่เดือนตุลาคม 2543 ถึงต้นปี 2545
ส่งผลให้รายได้ค่าธรรมเนียมของบริษัทหลักทรัพย์ปรับลดลง
บริษัทหลักทรัพย์ทั้งหลายมีการแข่งขันด้านราคาอย่างรุนแรงด้วยการลดค่าธรรมเนียมลงเพื่อแย่งชิงลูกค้า
อย่างไรก็ตามจากการประกาศอัตราค่าธรรมเนียมขั้นต่ำของตลาดหลักทรัพย์ในวันที่ 14 มกราคม
2545 ทำให้การแข่งขันด้านราคามีแนวโน้มลดลง
บริษัทหลักทรัพย์หลายแห่งมีการปรับตัวและเน้นการแข่งขันด้านคุณภาพมากขึ้น ซึ่งบริษัทหลักทรัพย์
ทรีนีตี้ จำกัด ก็ได้มีการเตรียมความพร้อมด้วยการเน้นการให้บริการที่ซื่อตรงและมีคุณภาพแก่ลูกค้า
รวมถึงมีการให้บริการข้อมูลการวิเคราะห์ วิจัย
เกี่ยวกับการลงทุนในหลักทรัพย์ที่มีคุณภาพและทันต่อเวลาแก่ลูกค้า
เพื่อใช้ประกอบในการตัดสินใจลงทุน ซึ่งจะช่วยสร้างความเชื่อมั่นให้แก่ลูกค้าได้
นอกจากนี้บริษัทฯในฐานะเป็นบริษัทที่เพิ่งเริ่มดำเนินการจึงต้องมีการเร่งสร้างชื่อเสียงและภาพพจน์ของบริษัทฯให้เป็นที่ยอมรับแก่บุคคลทั่วไป
รวมทั้งพยายามที่จะเป็นผู้นำในการคิดค้นผลิตภัณฑ์ใหม่ๆเพื่อเป็นทางเลือกเพิ่มเติมในการลงทุนให้แก่ลูกค้า

3) ความเสี่ยงจากการพึ่งพิงลูกค้ารายใหญ่หรือน้อยราย

บริษัทฯได้ตระหนักถึงความเสี่ยงในการพึ่งพิงรายได้จากการซื้อขายหลักทรัพย์ของลูกค้ารายใหญ่
จึงมีนโยบายลดความเสี่ยงจากการกระจุกตัวของกลุ่มลูกค้า ด้วยการขยายฐานของลูกค้าให้มากขึ้น
โดยบัญชีลูกค้าของบริษัทฯได้เพิ่มขึ้นจาก 1,874 บัญชี ณ สิ้นปี 2544 เป็น 3,698 บัญชี ณ สิ้นปี
2545 นอกจากนี้
การให้ความสำคัญกับการซื้อขายหลักทรัพย์ผ่านระบบอินเตอร์เน็ตจะช่วยให้บริษัทขยายฐานลูกค้าได้เพิ่มขึ้นมากในอนาคต

4) ความเสี่ยงจากการจัดจำหน่ายและรับประกันการจำหน่ายหลักทรัพย์

การจัดจำหน่ายและรับประกันการจำหน่ายหลักทรัพย์
จะเกิดความเสี่ยงจากกรณีที่ไม่สามารถกระจายหรือเสนอขายหลักทรัพย์ได้เต็มจำนวนตามที่รับประกันไว้
บริษัทจะต้องเก็บหลักทรัพย์เหล่านั้นเข้าบัญชีเงินลงทุนซึ่งทำให้สภาพคล่องลดลง
และอาจเกิดผลขาดทุนจากการขายหลักทรัพย์ดังกล่าวออกไป ตั้งแต่ปี 2544 จนถึง สิ้นปี 2545
บริษัทรับจัดจำหน่ายหลักทรัพย์จำนวน 28 หลักทรัพย์
มีเพียงหลักทรัพย์เดียวที่บริษัทต้องรับหลักทรัพย์ที่เหลือจากการจัดจำหน่ายและรับประกันการจำหน่ายเข้าบัญชีเงินลงทุนของบริษัท
ทั้งนี้ เนื่องจากหลักทรัพย์ดังกล่าวมีขนาดใหญ่
และออกจำหน่ายในช่วงที่เริ่มมีข่าวการทำสงครามระหว่างอิรัคและสหรัฐอเมริกา

อย่างไรก็ตามเพื่อลดความเสี่ยงดังกล่าวที่อาจเกิดขึ้นในอนาคต บริษัทหลักทรัพย์ ทรีนีตี้ จำกัด
จึงกำหนดให้มีนโยบายในการรับประกันการจำหน่ายหลักทรัพย์
โดยจะต้องมีการพิจารณาและวิเคราะห์รายละเอียดเกี่ยวกับหลักทรัพย์ ราคาเสนอขาย สภาวะตลาด
และทดสอบความต้องการของลูกค้าและผู้ลงทุน รวมทั้งต้องมีการนำเสนอต่อคณะกรรมการตลาดทุน
เพื่อพิจารณาก่อนการรับเป็นผู้จัดจำหน่ายและรับประกันการจำหน่ายหลักทรัพย์ทุกราย

5) ความเสี่ยงจากการผิดนัดชำระเงินของลูกค้า

ปัจจัยที่มีผลกระทบต่อความเสี่ยงจากการผิดนัดชำระเงินของลูกค้าในธุรกิจหลักทรัพย์ ได้แก่
สภาพตลาดหลักทรัพย์
แนวโน้มการเก็งกำไรโดยเฉพาะการซื้อขายหุ้นแบบหักกลบลบหนี้ภายในวันเดียวในช่วงที่ตลาดมีแนวโน้มของราคาหุ้นที่ลดลง
ซึ่งบริษัทได้ลดความเสี่ยงในเรื่องดังกล่าวโดยให้ความสำคัญในการพิจารณาคัดเลือกลูกค้าเพื่อให้ได้ลูกค้าที่มีคุณภาพ
และมีการกำหนดวงเงินซื้อขายหลักทรัพย์ให้เหมาะสมกับฐานะการเงินของลูกค้า หรือหลักประกัน
รวมทั้งมีระบบเตือนภัยระหว่างการซื้อขายหลักทรัพย์
ตลอดจนมีขั้นตอนในการติดตามและดำเนินการในกรณีที่ลูกค้าผิดนัดชำระเงินอย่างเข้มงวด

ณ วันที่ 31 ธันวาคม 2545 บริษัทหลักทรัพย์ ทรีนีตี้ จำกัด มียอดหนี้ผิดนัดชำระเงินจำนวน 7.95
ล้านบาท ซึ่งคิดเป็นร้อยละ 0.9 ของเงินกองทุน
ซึ่งไม่ส่งผลกระทบต่อฐานะการเงินของบริษัทฯมากนัก
และบริษัทฯได้มีการตั้งสำรองเผื่อหนี้สงสัยจะสูญตามจำนวนหนี้
หลังหักมูลค่าหลักทรัพย์ค้ำประกันไว้เต็มจำนวนแล้ว

6) ความเสี่ยงจากการลงทุนอันเกิดจากการเปลี่ยนแปลงของราคาหลักทรัพย์และอัตราดอกเบี้ย

บริษัทและบริษัทย่อยมีเงินลงทุนในหลักทรัพย์ทั้งระยะสั้นและระยะยาวตามมูลค่ายุติธรรม (Fair
Value) ณ วันที่ 31 ธันวาคม 2545 จำนวน 684.55 ล้านบาท คิดเป็นร้อยละ 65.40
ของมูลค่าสินทรัพย์รวม โดยเป็นเงินลงทุนในตราสารหนี้ระยะสั้น (Fixed income) จำนวน
654.11 ล้านบาท หรือคิดเป็นร้อยละ 95.55 ของเงินลงทุนรวม ซึ่งลงทุนในตั๋วสัญญาใช้เงิน
และตั๋วเงินที่มีธนาคารรับรองหรืออาวัลที่ความผันผวนของอัตราดอกเบี้ยจะไม่มีผลกระทบต่อมูลค่าสินทรัพย์สุทธิ
(NAV) ของเงินลงทุนดังกล่าว และลงทุนในหุ้นกู้อายุ 3 ปีจำนวน 25 ล้านบาท
ซึ่งมีอัตราดอกเบี้ยคงที่ 3 ปี ส่วนที่เหลือ 5.3
ล้านบาทเป็นเงินลงทุนในหลักทรัพย์หุ้นทุนที่จดทะเบียนในตลาดหลักทรัพย์
ทั้งนี้บริษัทมีนโยบายควบคุมความเสี่ยงด้วยการเน้นการลงทุนในหลักทรัพย์ที่มีกำหนดอายุไถ่ถอนระยะสั้น
ไม่เกิน 270 วัน ซึ่งมีผลกระทบจากความผันผวนของอัตราดอกเบี้ยไม่มากนัก
รวมทั้งเน้นการลงทุนในหลักทรัพย์ที่มีสถาบันการเงินอาวัลหรือหลักทรัพย์ที่มีการจัดอันดับความน่าเชื่อถือเป็นที่ยอมรับทั่วไป
หรือหลักทรัพย์ที่มีปัจจัยพื้นฐานดี ตลอดจนได้กำหนดขั้นตอน อำนาจอนุมัติ
และนโยบายการลงทุนในหลักทรัพย์เพื่อบัญชีบริษัท เพื่อป้องกันความเสี่ยงจากการลงทุน
นอกจากนี้บริษัทฯได้จัดตั้งคณะกรรมการพิจารณาการลงทุนเพื่อควบคุมดูแลการลงทุนให้เป็นไปตามนโยบายที่กำหนดไว้

7) ความเสี่ยงจากการโยกย้ายของบุคลากร

บริษัทมีรายได้หลักมาจากรายได้จากธุรกิจหลักทรัพย์ ซึ่งมีสัดส่วนประมาณร้อยละ 87.10
ของรายได้รวมของบริษัทและบริษัทย่อย ทั้งนี้การดำเนินธุรกิจหลักทรัพย์ซึ่งเป็นธุรกิจด้านบริการ
บุคลากรด้านการตลาดถือว่ามีความสำคัญต่อความสามารถในการดำเนินธุรกิจและการขยายงานมาก
ดังนั้นเพื่อช่วยลดความเสี่ยงด้านนี้
บริษัทฯจึงมีนโยบายที่จะพัฒนาและเพิ่มพูนความรู้ของพนักงานด้านการตลาดทุกระดับในกลุ่มรวมถึงพนักงานด้านการตลาดใหม่ที่เพิ่งจบการศึกษาอย่างต่อเนื่องสม่ำเสมอ
เพื่อเพิ่มศักยภาพให้กับพนักงาน อันจะเป็นช่องทางในการขยายฐานลูกค้าให้เพิ่มขึ้น
นอกจากนี้บริษัทฯยังมีการจูงใจให้พนักงานทำงานอยู่กับกลุ่มบริษัทในระยะยาวโดยพนักงานมีส่วนร่วมในการถือหุ้นในบริษัท
รวมทั้งมีระบบการให้ผลตอบแทนและผลประโยชน์อื่นๆ
ที่เป็นมาตรฐานและเหมาะสมกับสภาพตลาดและการแข่งขัน

1.2 ความเสี่ยงจากการดำเนินธุรกิจของบริษัทย่อยอื่นๆ

นอกจากรายได้ของบริษัทส่วนใหญ่มาจากบริษัทหลักทรัพย์แล้ว บริษัทยังมีรายได้จากบริษัทอื่น ได้แก่
บริษัททรีนีตี้ แอ๊ดไวซอรี่ 2001 จำกัด ที่ดำเนินธุรกิจด้านที่ปรึกษาทางการเงิน
โดยมีสัดส่วนของรายได้ประมาณร้อยละ 12.54 ของรายได้รวมของบริษัทและบริษัทย่อย
ทั้งนี้การดำเนินธุรกิจด้านที่ปรึกษาทางการเงินมีความเสี่ยงในกรณีที่ต้องมีความรับผิดชอบร่วมกับลูกค้าในการเปิดเผยข้อมูลที่ถูกต้อง
เพียงพอ และครบถ้วนต่อสาธารณชน
ซึ่งบริษัทฯลดความเสี่ยงดังกล่าวโดยการให้ความสำคัญอย่างมากต่อคุณภาพของบริการ
บุคลากรจะต้องมีความรู้ ความสามารถ
และประสบการณ์ในธุรกิจเพื่อสามารถให้บริการแก่ลูกค้าได้อย่างถูกต้องและมีประสิทธิภาพ
รวมถึงยังให้ความสำคัญในการศึกษาข้อมูลเบื้องต้นของลูกค้า เพื่อทำการประเมินก่อนที่จะรับงาน